Når Kristeligt Dagblad skriver, at indvandrere og efterkommere står bag halvdelen af al kriminalitet i Sverige, bygger det på en undersøgelse fra den svenske tænketank Det Goda Samhället (DGS).

Kigger man nærmere på undersøgelsen, kan man se, at tænketanken slet ikke har undersøgt, hvor meget kriminalitet indvandrere og efterkommere står bag. I hvertfald ikke hvis man ser på kriminalitet som lovovertrædelser, der har ført til dom.

Undersøgelsen bag historien "Invandring och brottslighet – ett trettioårsperspektiv" undersøger herkomstfordelingen blandt samtlige kriminalitetsmistænkte, de såkaldte "skäligen misstankta", i Sverige i perioden 2013-2017. Bag undersøgelsen står tænketanken og opinionsmediet "Det Goda Samhålla".

Undersøgelsen handler nemlig om personer, der er mistænkt for kriminalitet, deriblandt uskyldige personer, hvor mistanken er frafaldet. Antallet af personer, der er blevet tiltalt og dømt for kriminalitet, er derimod ikke belyst.

Det bekræfter tænketanken "Det Goda Samhället" over for Detektor og siger, at man ikke kan bruge dens tal til at konkludere, at efterkommere og indvandrere er ansvarlige for halvdelen af alle kriminalitetsdomme i Sverige.

- Nej, man kan ikke konkludere, at halvdelen af dommene er rettet mod indvandrere og deres børn. Det, vi siger, er, at halvdelen af politiets mistanker er rettet mod disse grupper. Vi har ikke undersøgt sammenhængen mellem de registrerede mistanker og domme, skriver tænketankens ophavsmand Patrik Engellau i en mail til Detektor.

TIP DETEKTOR Detektors redaktion modtager meget gerne tip om aktuelle påstande, vi bør faktatjekke. Skriv til os på detektor@dr.dk

Ifølge flere eksperter på området, som Detektor har talt med, betyder det, at vi ikke kan bruge undersøgelsen til at sige noget om, hvor stor en andel af Sveriges kriminalitet, der bliver begået af indvandrere og efterkommere - eller andre befolkningsgrupper for den sags skyld.

Det forklarer Lars Højsgaard Andersen, der er seniorforsker ved Rockwoolfonden.

- I en rapport som denne her, hvor man har kigget på personer, der er mistænkt for kriminalitet, er det jo vigtigt at holde sig for øje, at den slags sager kan blive afsluttet på mange måder.

- Det kan jo både være, at der finder en retsforfølgelse sted, og at personen bliver fundet skyldig i at have begået kriminalitet. Men ret beset indeholder tallet jo også sager, hvor personen bliver frifundet, siger han.